Euroopan talous- ja sosiaalikomitean lausunto aiheesta "Ehdotus neuvoston direktiiviksi direktiivin 92/81/ETY ja direktiivin 92/82/ETY muuttamisesta ammatillisiin tarkoituksiin polttoaineena käytettävään kaasuöljyyn sovellettavan erityisen verotusjärjestelmän käyttöönottamiseksi sekä bensiinin ja kaasuöljyn valmisteverojen lähentämiseksi" (KOM(2002) 410 lopullinen – 2002/0191 CNS)



Virallinen lehti nro C 085 , 08/04/2003 s. 0133 - 0137



Euroopan talous- ja sosiaalikomitean lausunto aiheesta "Ehdotus neuvoston direktiiviksi direktiivin 92/81/ETY ja direktiivin 92/82/ETY muuttamisesta ammatillisiin tarkoituksiin polttoaineena käytettävään kaasuöljyyn sovellettavan erityisen verotusjärjestelmän käyttöönottamiseksi sekä bensiinin ja kaasuöljyn valmisteverojen lähentämiseksi" (KOM(2002) 410 lopullinen - 2002/0191 CNS) (2003/C 85/28) Neuvosto päätti 4. syyskuuta 2002 Euroopan yhteisön perustamissopimuksen 262 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "talous- ja rahaliitto, taloudellinen ja sosiaalinen yhteenkuuluvuus" -erityisjaosto antoi lausuntonsa 26. marraskuuta 2002. Esittelijä oli Philippe Levaux. Euroopan talous- ja sosiaalikomitea hyväksyi 22. ja 23. tammikuuta 2003 pitämässään 396. täysistunnossa (tammikuun 23. päivän kokouksessa) seuraavan lausunnon äänin 67 puolesta, 29 vastaan 6:n pidättyessä äänestämästä. 1. Johdanto 1.1. Ehdotetussa direktiivissä pyritään erottamaan toisistaan ammatillisiin tarkoituksiin varattujen polttoaineiden ja yksityiskäyttöön varattujen polttoaineiden verotusjärjestelmät sekä yhdenmukaistamaan ammattikäyttöön tarkoitetun kaasuöljyn verotusta ylöspäin pitkällä aikavälillä. Tämä rajoittaa kilpailun vääristymistä toimijoiden välillä. 1.2. Näiden tavoitteiden saavuttamiseksi komissio ehdottaa, että muutetaan kahta direktiiviä, jotka ovat muodostaneet vuodesta 1992 kivennäisöljyjen verotusjärjestelmän yhteisön tasolla: - direktiivi 92/81/ETY kivennäisöljyjen valmisteverojen rakenteiden yhdenmukaistamisesta - direktiivi 92/82/ETY kivennäisöljyjen valmisteverojen määrien lähentämisestä. Näitä direktiivejä on jo muutettu direktiivillä 94/74/EY, ja niissä säädetään kullekin kivennäisöljylle vähimmäisverokanta sen käytön mukaan joko polttoaineena tai teollisessa ja kaupallisessa käytössä tai lämmitykseen. 1.3. Komissio toteaa, että valmisteverojen vähimmäisverokantoja ei ole korotettu vuoden 1992 jälkeen ja että todelliset valmisteverokannat ovat hyvin erilaisia eri jäsenvaltioissa. Kaasuöljyn (dieselöljyn) osalta ne vaihtelevat 245 EUR:sta 750 EUR:oon 1000 litralta. 1.3.1. Komissio ehdottaa seuraavaa: ammattikäyttöön tarkoitetun kaasuöljyn valmisteveroa korotetaan asteittain siten, että perusverokannaksi vahvistetaan 350 EUR 1000 litralta, kun vähimmäisverokanta on tällä hetkellä 245 EUR. - Perusverokannan vaihteluväli on 100 EUR kumpaankin suuntaan, jotta voidaan ottaa huomioon jäsenvaltioiden väliset nykyiset erot. - Perusverokantaa korotetaan joka vuosi edellisen vuoden yhdenmukaistetun kuluttajahintaindeksin (EU-15) mukaisesti. Tämä indeksikorotus rajoittuu 2,5 prosenttiin. - Vaihteluväliä kavennetaan joka vuosi asteittain siten, että vuonna 2010 saavutetaan yhdenmukaistettu verokanta. 1.3.2. Yksityiskäyttöön tarkoitettuihin polttoaineisiin sovellettavaa vähimmäisverokantaa korotetaan niin, että kaasuöljyyn ja bensiiniin sovellettavia verokantoja yhtenäistetään. 1.4. Komissio esittää ehdotetun direktiivin perusteluissa ja johdanto-osan perustelukappaleissa useita perusteita: - tarve vähentää kilpailun vääristymistä maanteiden tavara- ja henkilöliikenteessä - ympäristönsuojelu - ehdotettujen toimien vaatimattomat taloudelliset vaikutukset teollisuuden, kansalaisten, ehdokasvaltioiden ja oikeusvarmuuden kannalta suhteessa niiden talous-, budjetti- ja ympäristövaikutuksiin. 2. Yleistä 2.1. Komitea on aina tukenut toimintalinjoja, joilla pyritään edistämään markkinoiden avaamista sekä tasapainoista ja vapaata kilpailua. Komitea siis kannattaa kaikkia toimia, joiden tavoitteena on vähentää tai poistaa kilpailuvääristymiä, jotka tuovat perusteettomia etuja tietyille toimijoille. Tähän pyritään myös käsiteltävänä olevassa direktiiviehdotuksessa, joten komitea antaa tukensa komission tavoitteille seuraavassa esitetyin varauksin. 2.2. Komitea toteaa, että vaikka ehdotetussa direktiivissä otetaan huomioon ehdokasvaltioiden tilanne, siinä ei kiinnitetä huomiota unionin ulkopuolisten maiden, mm. Venäjän, Ukrainan ja Turkin, aiheuttamaan kilpailuun. 2.2.1. Komitea ehdottaa komissiolle, että se ottaisi käyttöön Sveitsissä sovellettavan kaltaisen järjestelmän(1) ja alkaisi laajentumisen jälkeen periä unionin ulkorajoilla ulkomaisilta kuorma-autoilta maksua EU:n tieverkon käytöstä. 2.3. Komitea muistuttaa kuitenkin, että valmisteverokantojen erot eivät ole ainoa tekijä, joka vääristää maanteiden tavaraliikenteen kilpailua. Jäsenvaltioiden välillä on edelleenkin eroja palkoissa ja toisinaan myös työ- ja ajoajan tosiasiallisessa kestossa, koska valvonta on puutteellista. 2.3.1. Komissio tarkentaa, että valmisteverot muodostavat vain osan polttoaineisiin sovellettavista veroista. Verojen moninaisuuden vaikutusten poistamisen osalta komissio viittaa valkoiseen kirjaan "Eurooppalainen liikennepolitiikka vuoteen 2010: valintojen aika", jossa ehdotetaan liikenteen infrastruktuurien käyttömaksujen asteittaista käyttöönottoa ja verotusjärjestelmän yhdenmukaisuuden vahvistamista ehdottamalla vuoteen 2003 mennessä ammatillisiin tarkoituksiin käytettävän maantieliikenteen moottoripolttoaineen yhdenmukaista verottamista. 2.3.2. Komitea katsoo, että on luotava kiireesti yhtenäinen verojärjestelmä, joka kattaa kaikki ammatillisiin tarkoituksiin käytettäviin polttoaineisiin sovellettavat valmiste- ja muut verot. Käsiteltävänä olevan valmisteverojen yhdenmukaistamista koskevan ehdotuksen tulisi olla osa edellä mainittua verojen yhdenmukaistamishanketta. 2.4. Koska näistä veroista saatavat tulot menevät valtioille ja alueille, yhdenmukaistaminen merkitsee verojen korotusta. Komitea pahoittelee, ettei yhteisön vähimmäisverokantaa ole korotettu vuoden 1992 jälkeen. Tämä on lisännyt nykyisin havaittavia valtioiden välisiä eroja. Kaasuöljyn ehdotettu perusverokanta on 350 EUR (42 prosentin korotus 245 EUR:n vähimmäisverokantaan). Komitea ymmärtää, että korotus on tarpeen. Se antaa suurimmalle osalle valtioita ja alueita lisää verotuloja, jotka tulisi käyttää sellaisten töiden rahoittamiseen, joiden tavoitteena on siirtää kuljetuksia maanteiltä muihin, valkoisessa kirjassa määriteltyihin ympäristöystävällisempiin liikennemuotoihin. 2.5. Komission mukaan valmisteverojen korottaminen nostaa liikennekustannuksia ja vähentää siten liikennettä. Komitea täsmentää, että tavara- ja henkilöliikenne vastaa tarpeisiin, jotka ilmenevät kauppavaihdon aiheuttaman liikennekysynnän kasvaessa (valkoinen kirja "Eurooppalainen liikennepolitiikka vuoteen 2010"). Kauppavaihtoa pidetään merkkinä terveestä taloudesta, ja laajentumisen toteuduttua kauppavaihto kasvaa entisestään. Tässä tilanteessa valmisteverojen korottamisen ei pitäisi vähentää kuljetusten kysyntää, vaan ne tarjoavat lisäresursseja, joiden avulla voidaan vähentää liikenteen kielteisiä ympäristövaikutuksia sillä ehdolla, että varat ohjataan tähän tarkoitukseen. 2.6. Komitea kannattaa, kuten se on tehnyt jo aiemmin useissa lausunnoissaan, pitkän matkan tavaraliikenteen siirtämistä maanteiltä muihin, vähemmän saastuttavaa energiaa kuluttaviin liikennemuotoihin, kuten rautateille, vesiliikenteeseen ja merten valtateille. 2.6.1. Komitea käyttää tilaisuutta hyväkseen ja muistuttaa, että valkoisessa kirjassa "Eurooppalainen liikennepolitiikka vuoteen 2010: valintojen aika" esitettyjen suuntausten toteuttamista tulisi nopeuttaa. 2.7. Komissio toivoo, että käyttöön otetaan aiheuttamisperiaate ("saastuttaja maksaa" -periaate). Komitea ehdottaakin tehokkuuden nimissä, että näitä saastuttajilta kerättyjä ylimääräisiä varoja käytettäisiin sellaisten uusien perusrakenteiden rahoittamiseen, joiden avulla voidaan keskipitkällä aikavälillä välttää saastetta tuottavien keskittymien syntymistä. 2.8. Komitea kehottaakin komissiota hyödyntämään valmiste- ja muiden verojen yhdenmukaistamista ja siihen liittyvää verojen korotusta, jotta voitaisiin avata uusi väylä perusrakenteiden rahoitusongelmien ratkaisemiseksi (valkoinen kirja "Eurooppalainen liikennepolitiikka vuoteen 2010", 2. osa, II luku) luomalla eurooppalainen infrastruktuurirahasto, joka saa vakituisia tuloja (esimerkiksi 1 sentti polttoainelitraa kohden eli 10 EUR tonnia kohden). Kyseiset tulot, jotka eivät ole riippuvaisia tulevan puitedirektiivin mukaisista infrastruktuurin käytöstä perittävistä kilometrimaksuista, annettaisiin vuosittain eurooppalaiselle infrastruktuurirahastolle. Tarkoituksena on, että jäsenvaltiot keräävät maksut ja siirtävät ne vuosittain unionin talousarvioon. Rahasto jakaa avustuksia joko tukina tai lainojen korkohyvityksinä liikennepolitiikkaa koskevassa valkoisessa kirjassa esitettyihin tärkeimpiin hankkeisiin. Valkoinen kirja on tarkoitus ajantasaistaa vuonna 2004. 2.9. Kaikki ammattikäyttöön tarkoitetusta kaasuöljystä saadut tulot, mukaan luettuina infrastruktuurirahastoa varten kerätyt varat, saataisiin siten, että jäsenvaltiot siirtävät eteenpäin keräämiensä valmiste- ja muiden verojen tulevat ylijäämät, jotka muodostuvat eri jäsenvaltioiden todellisten vuosittaisten valmiste- ja muiden verojen ja direktiiviehdotuksen perusteluiden 3.2 kohdassa olevassa taulukossa ilmoitettujen verojen välisestä erotuksesta. Euroa / 1000 litraa (helmikuu 2002) >TAULUKON PAIKKA> 2.9.1. Esimerkkinä voidaan todeta, että jos verotettava kaasuöljyn ja bensiinin kokonaiskulutus tavara- ja henkilöliikenteessä on vuodessa yhteensä noin 300 miljoonaa tonnia (lähde Eurostat) ja siitä pidätetään yksinomaan eurooppalaista infrastruktuurirahastoa varten 10 EUR tonnilta, vuosittaiset tulot olisivat 3 miljardia EUR, mikä merkitsisi, että 30 vuoden aikana käyttöön saataisiin 90 miljardia EUR. 2.10. Tämän rahaston hallinta voitaisiin antaa Euroopan investointipankille, joka jakaisi rahastosta tukea komission vahvistamille ja parlamentin ja neuvoston hyväksymille ensisijaisille hankkeille joko antamalla korkohyvityksiä tai myöntämällä rahoitustakuita hankkeiden toteuttajille. 3. Erityistä 3.1. Komitea kannattaa ehdotetun direktiivin johdanto-osan kaikkia kohtia, joissa annetaan ehdotukselle yksityiskohtaiset perustelut. Se ehdottaa kuitenkin, että siirtymäaikaa, jonka ehdotetaan kestävän vuoteen 2010, lyhennettäisiin yhdellä tai kahdella vuodella. 3.2. Komitea ehdottaa uuden väylän avaamista - kuten Sveitsissä on tehty - liikenneinfrastruktuurin rahoitusongelmien ratkaisemiseksi. Komitea kehottaakin komissiota lisäämään johdanto-osan perustelukappaleisiin seuraavanlaisen uuden kohdan: "Valkoisessa kirjassa 'Eurooppalainen liikennepolitiikka vuoteen 2010: valintojen aika' esitettyjen ensisijaisten hankkeiden toteuttamiseksi on tarpeen saada käyttöön huomattava määrä rahoitusta. Tässä yhteydessä hyödynnetään vuoteen 2010 asti tapahtuvaa valmiste- ja muiden verojen korotusta siten, että jokainen valtio pidättää näistä veroista 10 EUR tavara- ja henkilöliikenteessä käytetyltä polttoainetonnilta eli 1 sentin litralta. Nämä vakituiset tulot siirretään erityiseen Euroopan unionin talousarvion yhteyteen perustettavaan infrastruktuurirahastoon. Vuosittain kerättävät summat käytetään yksinomaan niihin ensisijaisiin hankkeisiin, joita komissio ehdottaa valkoisen kirjan tarkistuksen yhteydessä vuonna 2004. Hankkeen luonteen ja tiettyjen kriteerien (kestävä kehitys, kannattavuus, kunkin valtion rahoitusosuus jne.) täyttämisen perusteella rahastosta myönnetään lisätukea ja tarpeen vaatiessa korkohyvityksiä, jotka jakaa rahaston hallinnasta vastaava Euroopan investointipankki." 3.3. Komitea kannattaa ehdotetun direktiivin 1 artiklaa. 3.4. Komitea kannattaa ehdotetun direktiivin 2 artiklaa sillä ehdolla, että ehdotettuun direktiiviin lisätään 5 artikla jäljempänä esitetyn mukaisesti. 3.5. Komitea esittää komissiolle, että ehdotettuun direktiivin lisättäisiin 3 artikla, jossa määritellään eurooppalainen infrastruktuurirahasto ja säädetään sen toiminnasta komitean edellä esittämän mukaisesti. 3.6. Ehdotetun direktiivin 3 artiklasta tulee 4 artikla. Komitea kannattaa sitä. 3.7. Komitea esittää, että ehdotettuun direktiiviin lisättäisiin 5 artikla, joka koskee direktiivin soveltamisen seurantaa: - Toteutetaan valmisteverojen yhdenmukaistaminen 10 vuoden aikana ja tehdään väliarvio 5 vuoden jälkeen. Erityisesti on tutkittava 1. tammikuuta 2004 unioniin liittyvien uusien jäsenvaltioiden tilannetta ja direktiivin 2 artiklassa säädetyn perusverokannan indeksointia koskevan periaatteen soveltamista. - Seurataan eurooppalaisen infrastruktuurirahaston perustamista sekä kerättyjen valmiste- ja muiden verojen käyttöä ensisijaisten hankkeiden toteutuksessa. Komitea toivoo, että se pääsee osallistumaan näihin kahteen seurantajärjestelmään. 3.8. Ehdotetun direktiivin 4 artiklasta tulee 6 artikla. Komitea kannattaa sitä. 3.9. Ehdotetun direktiivin 5 artiklasta tulee 7 artikla. Komitea kannattaa sitä. 4. Päätelmät 4.1. Komitea kannattaa ehdotetun direktiivin kaikkia säännöksiä ja esittää, että direktiiviin tehtäisiin edellä ehdotetut lisäykset. Komitea ehdottaa neljää muutosta: - Lyhennetään siirtymäaikaa yhdellä tai kahdella vuodella, jotta perusverokanta saavutettaisiin vuonna 2008 tai 2009. - Otetaan käyttöön Sveitsissä sovellettavan kaltainen järjestelmä maksujen keräämiseksi unionin talousarvioon EU:n ulkorajat ylittäviltä ulkomaisilta kuorma-autoilta. - Perustetaan eurooppalainen infrastruktuurirahasto, johon saadaan tuloja kantamalla polttoaineesta unionille veroa 1 sentti litraa kohden (noin 10 EUR tonnilta eli 3 miljardia EUR vuodessa) ja perimällä ulkomaisilta kuorma-autoilta maksuja. - Annetaan tällä tavoin kerättyjen 3 miljardin EUR:n ja ulkomaisilta kuorma-autoilta perittyjen maksujen tuoton hallinta Euroopan investointipankille, joka jakaa rahastosta tukea ja antaa lainojen korkohyvityksiä liikenneinfrastruktuuria koskeville ensisijaisille hankkeille, jotka parlamentti ja neuvosto hyväksyvät vuonna 2004. Bryssel, 23. tammikuuta 2003. Euroopan talous- ja sosiaalikomitean puheenjohtaja Roger Briesch (1) Ks. valkoinen kirja "Eurooppalainen liikennepolitiikka vuoteen 2010: valintojen aika" KOM(2001) 370 lopullinen, 2. osan II luku "Rahoitusongelmat", kohta C. LIITE Euroopan talous- ja sosiaalikomitean lausuntoon Seuraavista muutosehdotuksista järjestettiin keskustelun yhteydessä yhteisäänestys ja ne hylättiin (työjärjestyksen 54 artiklan 3 kohta): Kohta2.1 Muutetaan kohdan viimeinen virke kuulumaan seuraavasti: "Tähän pyritään myös käsiteltävänä olevassa direktiiviehdotuksessa, joten komitea antaa tukensa komission tavoitteille seuraavassa esitetyin varauksin, mutta katsoo, ettei vielä voida ottaa kantaa komission konkreettisiin ehdotuksiin, joiden tavoitteena on kaasuöljyn verotuksen yhdenmukaistaminen. Komission ehdotuksessa ei käsitellä riittävän perusteellisesti eräitä tärkeitä periaatteellisia ja käytännön kysymyksiä." Perustelu Esitetään suullisesti. Kohdat 2.1.1 Lisätään seuraava uusi kohta: "Komitea katsoo, ettei se voi tässä vaiheessa ottaa kantaa komission ehdotuksiin seuraavista syistä: - Päätöstä ehdotetusta kaasuöljyn verotusjärjestelmästä ei voida tehdä ennen kuin tunnetaan tulevan, infrastruktuurin käyttömaksuja koskevan komission puitedirektiiviehdotuksen sisältö ja se on analysoitu. - Komissio ei ole osoittanut, miten sen ehdottama järjestelmä, jonka mukaan ammatillisiin tarkoituksiin käytettävän kaasuöljyn ja muihin tarkoituksiin käytettävän kaasuöljyn verotus erotettaisiin toisistaan, toimisi käytännössä. - Ehdotuksessa esitetään siirtymistä vähimmäisverokannasta yhdenmukaistettuun perusverokantaan. Komissio aliarvioi tähän liittyvien tärkeiden periaatekysymysten merkityksen." Perustelu Esitetään suullisesti. Äänestystulos Puolesta: 40, vastaan: 58, pidättyi äänestämästä: 5.